ཇོ་ནང་ཏཱ་ར་ནཱ་ཐས་རྩེད་ལོའི་ཚུལ་དུ་ལེགས་ལྡན་གྱི་གླུའི་ལེའུ་གཉིས་བོད་སྒྱུར་གནང་བ་ཁོང་གི་གསུང་འབུམ་ཁྲོད་ནས་མ་རྙེད་མོད།ད་དུང་ཡང་འཚོལ་དགོས་དང་།མཁས་དབང་དགེ་འདུན་ཆོས་འཕེལ་གྱིས་ནི་དེ་ལྟ་སྟེ་རྩེད་མོའི་ཚུལ་དུ་མ་ཡིན་པར།ཕྱི་རོལ་པའི་གཞུང་ངམ་ཧིན་དྷུའི་ལྟ་གྲུབ་ཀྱི་གཞུང་ལུགས་གནད་ཆེ་དག་ཀྱང་རང་རེའི་བོད་སྐད་དུ་འགྱུར་དགོས་གལ་གཟིགས་ནས་ཁུར་དུ་བླངས་ཏེ་སྒྱུར་བའང་ཁོང་གི་གསུང་རྩོམ་དག་ནས་ཡང་ཡང་མཇལ་རྒྱུ་འདུགརང་རེ་བོད་ཀྱི་མཁས་པ་དག་ཀྱང་ཕྱི་རོལ་པའི་གཞུང་དངོས་སུ་བལྟ་བ་ཞིག་བྱུང་ན་ཅི་མ་རུང་སྙམས།དེ་མིན་ཕྲ་ས་ཉག་ས་བཙོག་ས་ཐམས་ཅད་ནན་གྱིས་བཙལ་ནས་ཕྱོགས་སྔར་དྲངས་པའི་གཞུང་དུམ་བུ་རྣམས་ལ་བལྟས་ནས།འདི་ལྟར་ཁས་ལེན་པའི་མུ་སྟེགས་དེ་ཅི་ལྟ་བུའི་གླེན་པ་ཞིག་ཡིན་ཨང་སྙམས་པ་ནི་ཤིན་ཏུ་ཡང་ཐལ་ཆེ།ཆག་ལ་ཁད་བྱས་ནས་བསྒྲིགས་ཏེ་བཞག་ཡོད་པའི་ཕྱོགས་སྔ་དེ་ཚོ་ལྷག་མེད་དུ་བཅག་པ་ལ།དཔའ་རྟགས་གང་ཡང་མི་འདུགམདོར་ན།ཆག་གྲུམ་ཆ་ཤས་ཆེད་དུ་བསལ་བ་ལ།།ཕྱོགས་སྔའི་འབེན་དུ་བཀོད་དེ་མཚོན་བསྣུན་པའི།།རང་སྡེའི་མཁས་པའི་དགྲ་ལྷ་དཔུང་བསྟོད་འདིས།།གཞན་སྡེའི་དཔའ་བོ་ད་དུང་བསད་པ་མིན།།བཟོད་པར་མཛད་དུ་གསོལ།ཞེས་སོགས་ལྟ་རྒྱུ་དང་འཛིན་རྒྱུ་མང་པོ་བྲིས་འདུག་པ་དཔེ་རང་ལ་མཇལ་ནས་རྟོགས་པར་བྱོས་ཤིགཅེས་གསུངས་པ་ནི་ཐུགས་ཤིན་ཡུ་མད་པའི་གསུང་དང་།ད་རུང་འདི་ལས་གཞན་པའི་ནུབ་གླིང་པའི་གནའ་དེང་མཚན་ཉིད་རིག་པའི་བསམ་བློས་ཁོང་ལ་ཐེབས་པའི་ཤུགས་རྐྱེན་སྐོར་མང་པ་གཞན་དུ་འཆད།